漁父辭
作者：陳普
朝代：宋

paragraphs: 神農作耒耜，伏羲爲網罟。
耒耜之利以教耕，網罟是乃取魚具。
天啟生涯資生靈，八政以食首爲民。
採山釣水利其利，國家租稅自此征。
悠悠江海老漁父，孤舟沒齒居水滸。
翠篷黄帽寄烟波，青篛綠蓑觸風雨。
風雨舟中歷寒暑，月明夜宿荻花洲。
潮落暮歸蘆葉渡，蘆葉渡頭有酒沽。
賣魚買酒浮江湖，醉中身似孤舟樣，鞭脫不管桑大夫。
江茫茫，月皓皓，江月江人容易老。
月光長照江長流，中有白鷗閒似我。